# 3.2. Segunda mensaxe: as actividades económicas

## Glosario

## Escravitude

Definición:

  Sometemento total dunha persoa ou grupo a outro suxeito ou grupo social, que exerce o dereito de propiedade sobre o individuo ou o grupo dominado. Na Grecia Antiga foi unha fonte de man de obra barata.

Exemplo:

  Os escravos gregos non eran considerados cidadáns.

## Polis

Definición:

  “Cidade-Estado”, típica dunha comunidade na antiga Grecia. Constituída por unha cidade e o seu territorio circundante. Eran independentes entre si, aínda que compartían trazos culturais. Podían asociarse con fins militares e comerciais.

Exemplo:

  Atenas e Esparta foron das principais polis da antiga Grecia.

## Talasocracia

Definición:

  Control comercial sobre as rutas marítimas. Procedente dos termos thalassa (mar), e kratos (poder ou goberno). Ese dominio baseábase na superioridade na navegación e na capacidade de distribución dos seus produtos.

Exemplo:

  A Illa de Creta exerceu unha importante talasocracia sobre o mar Exeo a partir do III milenio a. C.

# Segunda mensaxe

Κλέπτης di...

Velaquí a segunda mensaxe. Se queredes aprender sobre a economía grega, teredes que desencriptar estas pistas.

## Lectura facilitada

Κλέπτης di...

Velaquí a segunda mensaxe.

Se queredes aprender sobre a economía grega.

Teredes que desencriptar estas pistas.

## Repasa o alfabeto

# As actividades económicas dos antigos gregos

Un clima mediterráneo de escasas choivas e veráns cálidos, un relevo montañoso e pequenos vales, unha costa moi recortada e o contacto directo co mar, converteron ao Mediterráneo nun elemento clave na comunicación e na economía da Antiga Grecia.

Na península balcánica había poucas terras fértiles para o cultivo, baseado en cultivos de secaño de cereais, vide e oliveira, e completada coa gandaría de cabras, ovellas e porcos, o que levou a que tivesen un papel máis importante outras actividades económicas como:

1. A artesanía, por exemplo a cerámica que se exportaba a diferentes puntos do Mediterráneo e Oriente Próximo.
2. O control comercial dos mares (talasocracia), foi unha destacada actividade económica, apoiada nunha importante flota mercante, e con base á moeda.
3. O comercio estendíase por todo o Mediterráneo. Importaban sobre todo trigo, papiro e madeira; e exportaban cerámica. Tamén comerciaban con escravos. Ademais, foi unha importante vía para a fundación de numerosas polis ao longo das costas do Mar Mediterráneo.
4. A escravitude e os botíns de guerra foron unha importante fonte de ingresos, xunto co cobro de impostos para manter os templos, pagar o exército ou construír obras públicas.

## Lectura facilitada

As actividades económicas dos antigos gregos.

O Mediterráneo foi un elemento clave na economía e comunicación da Antiga Grecia debido a un clima seco e caloroso en verán e un relevo montañoso.

Con poucas terras para o cultivo, destacou a agricultura do trigo, vide e oliveira; e a gandaría de cabras, ovellas e porcos.

Os antigos gregos destacaron en actividades como a artesanía, e o comercio a través do que controlaban os mares (talasocracia).

E tamén fundaban polis.

Os botíns de guerra, o cobro de impostos e a escravitude eran unha importante fonte de ingresos para os gregos.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)